**Adótörvények 2013. január 1-től**

**Személyi jövedelemadó /SZJA**

* továbbra is személyi jövedelemadót kell fizetni az önálló és nem önálló jövedelmek után a magánszemélyeknek
* megszűnik a szuperbruttósítás, csak egy kulcs van a szja-ban: 16 %
* családi kedvezmény: egy és két eltartott esetében 62.500 Ft, három vagy több eltartott esetén 206.250 Ft havonta amit adóalap csökkentőként figyelembe lehet venni eltartottanként. Családi kedvezmény igénybevételére az jogosult, aki kap családi pótlékot, várandós anya a várandósság 91. napjától a szülésig. A kedvezmény igénybevételének feltétele a munkáltatónak tett nyilatkozat!
* közös tulajdonú ingatlan bérbeadása, ingóság hasznosítása: eddig az adózott, aki a tevékenységet folytatta. Most mindketten fognak adózni a tulajdoni hányadaik alapján. Tehát ha egy ingatlant bérbe adnak, és két tulajdonosa van, akkor mind a két személy adóbevallásban tulajdoni hányadaik arányában bevallja a bevételét, és befizeti az adóját.
* béren kívüli juttatások után az eddigi 10%-os eho helyett 14%-os ehot kell fizetni (az adóalap a juttatások értékének 1,19-szeres). Így az új közteher 35,7%.

Béren kívüli juttatásnak minősül

* a munkahelyi étkeztetés: legfeljebb havi 12.500 forint értékű juttatás adható
* az Erzsébet-utalvány juttatása: meleg étel vásárlására is felhasználható 2013-tól, havi keretösszege 8 ezer forint (eddig 5 ezer volt)
* az iskolakezdési támogatás címén adott támogatás: 2013-tól csak utalvány formájában nyújtható, ezzel megszűnik a számlával való elszámolás lehetősége. Az utalvány a kibocsátás évének utolsó napjáig használható fel. A támogatás összege nem lehet több, mint a minimálbér 30%-a, és a tanév első napját megelőző 60. naptól használható fel.
* a Széchenyi-pihenőkártyán adott támogatás, a helyi utazási bérlet juttatása, önkéntes nyugdíj-, egészség-, illetve önsegélyező pénztárba, foglalkoztatói nyugdíjszolgáltató intézménybe fizetett munkáltatói hozzájárulás, az iskolarendszerű képzés költségének munkáltató által történő átvállalása.

A béren kívüli juttatások keretösszege 500 ezer forint. E felett a járulékteher 51,17%.

Nem adható egyes juttatásként fogyasztásra készétel vásárlására jogosító utalvány. Ha ilyen utalványt dolgozó kap, a juttatás bérként közteherköteles.

* adómentes a kifizető által legfeljebb évi 50 ezer forint értékű kulturális eseményre szóló bérlet, jegy a sporteseményre jutó belépőjegy.
* egyéni vállalkozó biztosítási díjának összegét nem számolhatja el költségként, csak akkor, ha más a kedvezményezett

**Illetékek**

* Az öröklési és ajándékozási ügyekben az illeték általános mértéke egységesen 18%, lakástulajdon és lakástulajdonhoz kapcsolódó vagyoni értékű jog ingyenes szerzése esetén 9%. Az egyenes ági rokonok közötti ingyenes vagyonszerzések továbbra is illetékmentesek ☺
* Lakás tulajdon szerzésének illetéke egységesen 4% (korábban 4 millióig 2% volt, és csak a feletti résznek volt a 4%-a).
* praxisjog illetékmértéke 10%-ról 4 %-ra csökken

**Kisadózó vállalkozások tételes adója / KATA**

* választhatja: egyéni vállalkozó, egyéni ügyvéd, szolgáltató állatorvos, egyéni cég, kizárólag magánszemély taggal rendelkező Bt, és Kkt. Nem választhatja, aki biztosítási, pénzügyi ügynöki tevékenységből vagy ingatlan bérbeadásból is szerez bevételt (TEÁOR 66.22, 66.29, 68.20). Az sem választhatja, akinek az elmúlt 2 évben törölték vagy felfüggesztették az adószámát.
* a KATÁt választó vállalkozásnak választásával egyidejűleg be kell jelentenie legalább egy kisadózót. Ekkor nyilatkozni kell, hogy főfoglalkozású e, vagy nem.
* Főfoglalkozású kisadózó: havi 50 ezer forint adót fizet havonta
* nem főfoglalkozású kisadózó = legalább heti 36 órás munkaviszonyban áll, aki kiegészítő tevékenységet folytat /=nyugdíjas/, aki megváltozott munkaképességű vállalkozó, illetve akinek külföldi államban fennálló biztosított helyzetét a magyar állam elismeri. Nekik 25 ezer forint az adójuk havonta.
* Az adónem az adóév során bármikor választható. Az adóalanyiság a bejelentést követő hónap első napjával jön létre.
* Megszűnik az adóalanyiság akkor, ha a vállalkozás adótartozása a negyedév utolsó napján meghaladja a 100 ezer forintot, vagy mulasztási bírságot kap számla és nyugtaadási kötelezettség elmulasztásáért, vagy be nem jelentett alkalmazott foglalkoztatásáért, vagy igazolatlan eredetű áru forgalmazásáért. Ez után 2 évig nem választható ez az adózási mód!!!
* Az adót akkor is teljesen meg kell fizetni, ha a kisadózó például táppénzen volt 21 napig.
* A KATA 6 milliós bevételig választható. Ha a bevétele meghaladja ezt az összeghatárt, akkor a különbözet után 40%-os adót kell fizetni. Ettől azonban nem esik ki a KATA rendszeréből. A tevékenység tehető áfássá is, ekkor áfa nyilvántartást kell vezetni, és bevallás beadni. Ezzel nőne az adminisztrációs teher….
* Az adót minden hónap 12-ig kell megfizetni.
* Kiváltott közterhek: vállalkozói szja, vállalkozói osztalékalap utáni adó, átalányadó, tánya, szja, egészségbiztosítási és nyugdíjjárulék, munkaerő piaci járulék, szociális hozzájárulási adó, szakképzési hozzájárulás
* a főállású kisadózó jogosult lesz ellátásra, azonban az ellátás alapja bruttó 81.300 forint (ami lényegesen kevesebb a minimálbérnél is). A kisadózó jövedelmének minősül a bevétel 60%-a.
* A KATA-val adózó vállalkozások számláját a befogadót elszámolhatják, nem kell adóalapjukat növelni!!!
* Adatszolgáltatás terheli a KATA alanyát, és üzleti partnerét, ha egy évben több mint 1 millió értékben számlázott ugyanazon gazdálkodónak.

Az adóhatóság feltételezheti a bújtatott munkavégzést, azonban ha a következő felsorolásokból legalább 2 nem állja meg a helyét, akkor nincs miért aggódni:

* kisadózó tevékenységet nem kizárólag személyesen végezte vagy végezhette
* kisadózó a naptári évi bevételének legalább 50%-át nem az adatszolgáltatásra köteles személytől szerezte
* az adatszolgáltatásra köteles személy nem adhatott utasítást a tevékenység végzésének módjára vonatkozóan
* a tevékenység végzésének helye a kisadózó birtokában áll
* a tevékenység végzéséhez szükséges eszközöket és anyagokat nem az adatszolgáltatásra köteles személy bocsátotta a kisadózó rendelkezésére
* a tevékenység végzésének rendjét a kisadózó határozta meg.

A KATA alanynak bevételi nyilvántartást kell vezetnie a bevételeiről, és évente egyszer, február 25-ig adóbevallást kell beadnia. (nyilvántartás részei: sorszám, bizonylat sorszáma, bevétel összege, a bevétel megszerzésének időpontja)

A kiállított számlákon fel kell tűntetni: „Kisadózó”, ha ez lemarad, akkor a bírság 500ezer forint.

**Kisvállalati adó / KIVA**

* választhatja: egyéni cég, kkt, bt, kft, zrt, szövetkezet, végrehajtói iroda, ügyvédi és közjegyzői iroda, szabadalmi ügyvivői iroda, külföldi vállalkozó

a választás feltételei:

* adóévet megelőző adóévben (=2012) az átlagos statisztikai állományi létszámuk várhatóan nem haladja meg a 25 főt
* az adóévet megelőző adóévben (=2012) elszámolandó bevételük várhatóan nem haladja meg az 500 millió forintot
* az adóévet megelőző két naptári évben (=2012,2011) adószámukat nem törölték, nem függesztették fel
* üzleti évük mérleg fordulónapja december 31.
* az adóévet megelőző adóévéről (=2012) készítendő beszámolójukban a mérlegfőösszeg várhatóan nem haladja meg az 500 millió forintot.
* (apró betűs rész következik) a létszámba, és a bevételi határok számításakor a kapcsolt vállalkozások adatait is bele kell venni a 2011 évi beszámolóból!!!
* az adóalanyiság választását legkésőbb december 20-ig elektronikusan be kell adni
* a bejelentkezéskor nem lehet több adótartozás, mint 1 millió forint

Adóalap: a pénzeszközök záró és nyitóállomány különbözete + személyi jellegű kifizetések + / - korrigáló tételek

Adó = 16%

* adóbevallást május 31-ig kell teljesíteni
* adóelőleget kell fizetni (havonta ha a 2013-es bevétel várhatóan eléri a 100 millió forintot, egyéb esetben negyedévente), határidő 20-a

Hátrányok a KIVA-ban:

* aki meglévő ingatlant ad el, az a könyv szerinti értéket nem vonhatja le költségbe, a bevétel egésze után adózni fog
* aki meglévő leltárkészletből ad el, nem vonhat le az adóalapból semmit

Kiváltott közterhek: tánya, szakképzési hozzájárulás, szociális hozzájárulási adó

**Társasági adó / TÁNYA**

* Adóalap= (bevétel – költség) +/- korrekciós tételek
* Adó 10%
* a korábbi évek veszteségét az adóalap 50%-ig lehet elszámolni
* jövedelem –nyereség minimum összege= az összes bevételt növelni kell a tagi kölcsönök napi átlagos állományának a megelőző adóév utolsó napján kimutatott tagi kölcsön összegét meghaladó részének 50%-val. Az így kapott összeg 2%-a lesz az adóalap.

**Általános Forgalmi Adó / ÁFA**

* Belföldi összesítő jelentés készítése: az áfa bevallás részeként nyújtandó be, csak az egyenesen adózás alá eső ügyeletekről (nem kell jelenteni a tárgyi adómentes, a fordított adózású ügyleteknél, ahol a magánszemély a vevő, külföldi adóalanynak adunk el, veszünk tőle, evásnak adunk el, törvény szerint nem levonható az áfa, pl benzinktg)

1. Akkor kell jelenteni a vevőnek:

* a vásárolt termék, vagy szolgáltatás számlánkét a 2 millió forint áfa tartalmat eléri. Ekkor tételes jelentést kell készíteni (tartalma: eladó adószáma, evás eladó adószáma is, számlában feltüntetett áfa alapja, áfa összege, számla sorszáma, teljesítési időpont, kibocsátás kelte)
* a vásárolt termék, vagy szolgáltatás egy áfa bevallási időszakon belül, ugyanazon szállítótól kapott számlák összesítése alapján az áthárított áfa eléri a 2 millió forintot. Ekkor összevont jelentést kell készíteni (tartalma: eladó adószáma, az összes áthárított adó)

1. Akkor kell jelenteni az eladónak:

* ha az eladott termék, vagy szolgáltatás számlánkét a 2 millió forint áfa tartalmat eléri. Ekkor tételes számlánkénti nyilatkozat kell (tartalma: vevő adószáma, áfa alapja, áfa összege, számla sorszáma, teljesítés időpontja, számla kelte)

Példák:

1. Tehát én vagyok a vevő, van három számlám ugyanazon szállítótól, ugyanazon hónapon belül, havi áfa bevalló vagyok, ezek áfa tartalma 1200 e, 800e, 200e.

Ekkor összevont jelentést készítek, ahol 2200 e forint adót jelentek, egy szállítói adószámmal. Dönthetek arról, hogy a 800 e forintos számlát a következő havi áfa bevallásba teszem bele, ekkor nem kell jelentenem, hiszen összevontan nem éri el az áfa összege a 2 millió forintot.

1. Én vagyok a vevő, van két számlám, áfa összege 2000e, és 100e. Ekkor tételes jelentést kell készítenem a 2000e áfáról, és összesítő jelentést a 100e-ről.
2. Én vagyok az eladó, van két számlám ugyanazon vevőnek, áfa tartalmuk 800e, 1200e. Nem kell jelentenem, mert csak tételes jelentésre vagyok kötelezett, és egyik számlám sem éri el a 2000 e forint áfa tartalmat

**Új előírás**: 2013-tól a 2 millió forintos adóösszeget elérő vagy meghaladó számlán szerepeltetni kell a vevő adószámát!!!!

Eva adóalany esetében csak tételes jelentésre kötelezett, évente egyszer, csak akkor, ha a kiadott számla áfa tartalma meghaladja a 2 millió forintot. Nem kell összevonni az azonos vevőnek kiállított számlákat.

* Közösségi belüli termékértékesítéshez kapott előlegről nem kell számlát kiállítani, az előleg nem keletkeztet adófizetési kötelezettséget, így az összesítő nyilatkozatban sem kell feltüntetni.
* Közösségen belüli ügyletek esetében a számlát legkésőbb az ügylet teljesítését követő hónap 15-ig ki kell állítani.
* pénzforgalmi elszámolású cégtől kapott számla áfáját csak akkor lehet levonásba helyezni, ha az ki lett fizetve.
* a személygépkocsi üzemeltetéséhez, fenntartásához szükséges szolgáltatást terhelő áfára vonatkozó 100%-os levonási tilalom 50%-ra csökkent. Ha az adóalany e szolgáltatások ellenértékének 50%-át számlázza tovább közvetített szolgáltatásként, akkor mentesül a levonási tilalom alól. Személygépkocsi fenntartásához, üzemeltetéséhez kapcsolódó termék áfája akkor vonható le, ha egészben vagy túlnyomó részben közvetlen anyagjellegű ráfordításként beépül a bérbeadás adóalapjába.

Számlázás, pénztárgépek: Egységesülnek a papíralapú és az elektronikus számlázára vonatkozó követelmények. Az elektronikus számlák csak elektronikusan őrizhetőek meg.

A számlán fel kell tűntetni a belföldi számlabefogadó adóalany adószámának első nyolc számjegyét, ha a számlában rá áthárított áfa összege eléri vagy meghaladja a 2 millió forintot. Ha az adóalany pénzforgalmi adózást választotta, akkor köteles feltüntetni a „pénzforgalmi elszámolás” kifejezést a számlán. Fordított adózás esetében a „fordított adózás” kifejezést kell feltüntetni, a különös adózási módok esetében pedig például „ különbözeti szerinti szabályozás” jelzést. Ha a számlát nem magyar nyelven állítják ki, akkor ezeket a kifejezéseket is le kell fordítani, és idegen nyelven feltüntetni.

Pénztárgépi adatszolgáltatás: az adóalanyoknak rendszeres adatszolgáltatást kell teljesítenie az állami adóhatóság részére a géppel kiállított nyugták, számlák, a pénztárgép adatairól. A pénztárgépek működését az adóhatóság hírközlő eszköz útján felügyelheti. Ebben az esetben az adatszolgáltatás közvetlen adatlekérdezéssel is megvalósítható.

Az alanyi adómentesség értékhatára 5 millióról 6 millióra emelkedik. Tehát ezen összegig lehet kiadni számlát, úgy hogy az ne tartalmazzon áfát. Azt a számlát – mellyel átlépi az értékhatárt – már áfásan kell kiállítani, és 15 napon belül az adóhatóságnak bejelenteni.

Horvátország előreláthatóan 2013. július 1-től Eu tagállam lesz.

**Pénzügyi tranzakciós illeték**

A pénzügyi tranzakciós illeték a lakossági és vállalati banki, postai tranzakciókra, így az átutalási megbízásra, beszedési megbízásra, bankkártyás vásárlásra, csekkbeváltásra, készpénzkifizetésre, készpénzátutalásra, kölcsöntörlesztésre, a pénzváltási tevékenységre, valamint a banki díj és jutalék felszámítására terjed ki.

A tranzakciós illetéket minden esetben a szolgáltatónak kell megfizetnie.

Az illeték alapja főszabály szerint az az összeg, amellyel a pénzforgalmi szolgáltató a fizető fél fizetési számláját megterheli.

Illeték mértéke az alap 0,2%-a, de műveletenként maximum 6 ezer forint. A készpénzfizetéseket 0,3%-os illeték terheli, műveletenként maximum 6 ezer forint (függetlenül attól, hogy a kifizetés fizetési számláról bankkártya vagy hitelkártya használat útján történik-e).

Az illeték megfizetésére kötelezett pénzforgalmi szolgáltatónak legalább évente egyszer számlakivonaton tájékoztatnia kell az ügyfelét annak fizetési számláján végrehajtott műveletek után a szolgáltató által megfizetett illeték összegéről.

**Biztosítási adó**

Az adókötelezettség a biztosítási szolgáltatás nyújtását terheli, ha a biztosítási kockázat felmerülésének helye Magyarország. Biztosítási szolgáltatás alatt a casco, valamint a vagyon- és baleset-biztosítás nyújtása értendő.

Az adó alanya minden olyan biztosító, amely Magyarország területén biztosítási szolgáltatást nyújt.

Az adó alapja a bruttó biztosítási díj.

Az adó mértéke :

* casco biztosítás esetén az adóalap 15%
* vagyon-, és balesetbiztosítás esetén az adóalap 10%

Ha a biztosítótársaság adóalapja kisebb 8 milliárd forintnál, akkor az adó mértéke 1 milliárd forint adóalapig 25%, az e fölötti adóalaprész 8 milliárd forintig 50%.

**Távközlési adó**

Ez az adó a Magyarország területén távközlési szolgáltatást nyújtó cégeket terheli a nyilvános telefonszolgáltatásokra vonatkozóan.

Az adó alanya a távközlési szolgáltató.

Az adó alapja a szolgáltató előfizetőjének előfizetéséhez, előfizetés hiányában pedig a szolgáltatóhoz tartozó hívószámról indított hívások időtartama, illetve a küldött üzenetek száma.

Az adó mértéke hívás esetén percenként 2 forint, üzenetküldés esetén 2 forint darabonként. 2013-ban a magánszemély maximum 700 FT/hó/hívószám, nem magánszemély előfizetőként maximum, 2500 Ft/hó/hívószám.

**Közművezeték adója**

Az adókötelezettség a közművezetékek tulajdonosát terheli. (közművezeték = víz, szennyvíz, belterületi csapadékvíz-elvezetés, földgáz, hő és villamosenergia-ellátás, hírközlési időszakos és folyamatos igényeinek kiszolgálását lehetővé tevő vezeték azon része mely közterületen vagy közterületnek nem minősülő földrészleten van.)

A közműadó alanya az, aki a naptári év első napján a közművezeték tulajdonosa.

Az adó a vezeték nyomvonalhosszának minden megkezdett méter után 125 forint.

**Népességügyi termékadó**

Adókötelessé válik az adóköteles termék külföldről történő beszerzése akkor, ha a termékbeszerző azt saját előállítású termék gyártásához használja fel alapanyagként, összetevőként és a terméket belföldön értékesíti. (pl italautomata üzemeltető saját automatájába külföldön veszi meg a kávéport. Süti gyár a gyümölcsízt külföldön veszi meg)

Az adó alanya az adóköteles terméket külföldről beszerző és azt saját előállítású termék készítéséhez alapanyagként felhasználó személy, szervezet.

Az adó alapja a beszerzett termék mennyisége (kilogramm, vagy liter)

Adó megállapítás: önadózással, az áfa bevallással azonos ütemezésben kell bevallani, befizetni

**!!!!Egyéb módosítások, szabályok!!!!**

* eltörölték a házipénztár készpénzállományának maximális mértékét szabályozó rendelkezést
* Készpénz-fizetési korlát: a pénzforgalmi számla nyitására kötelezett adózó havonta termékértékesítés vagy szolgáltatás ellenértékeként (=bruttó) szerződésenként legfeljebb 1,5 millió Ft összegben fizethet kp-ben egy másik pénzforgalmi számla nyitására kötelezett adózónak. A kifizetést teljesítő és a kifizetést elfogadó adózó is 20%-os mulasztási bírsággal sújtható, a kp kifizetés 1,5 millió Ft-ot meghaladó része után. Ezt csak egy féleképpen lehet kivédeni, ez pedig a váltóval való fizetés.
* Bevezetésre kerül a belföldi áfa-összesítő jelentés, melynek azokat a számlákat kell tartalmazni, amelyek áfa tartalma legalább 2 millió Ft. Tehát ez azt jelenti, hogy szállítónként (=számlákat össze kell adni) ha havonta, vagy negyedévente, vagy évente (attól függ, hogy milyen áfa bevalló a cég) meghaladja a kibocsátott számla áfa tartama a 2 millió forintot, akkor egy külön jelentésben a számla minden adatát be kell jelentenem!!!! Ha a jelentés elmarad, vagy hibás, akkor a mulasztási bírság 500 ezer forintig is terjedhet. A Nav állítólag 2013.07.01-től biztosítja az adózóknak azt az interneten elérhető rendszert, ahol ezeknek a bevallásoknak az adatait meg lehet nézni.
* a Kockerd kérdőívet januártól elektronikusan kell benyújtani, ennek elmulasztása esetén 500 ezer Ft mulasztási bírság kapható.
* Nyugdíjjárulék alap felső határát eltörölték
* Az állami adóhatóság által vezetett köztartozásmentes adózói adatbázisban szereplő adózóknak semmilyen eljáráshoz nem kell külön nemleges adóigazolást igényelniük. Az igazolások kiállításának határideje 8 napról 6 napra csökken.
* A kizárólag adóazonosító jellel rendelkezők is kérhetik felvételüket a köztartozásmentes adózói adatbázisba.
* Elektronikus adatkapcsolat létesül az állami adóhatóság és a pénzügyi, pénzforgalmi intézmények, illetve befektetési vállalkozások között (= minden pénzmozgást azonnal látnak)
* ha a fel nem fedett próbavásárlás nem állapít meg jogsértést, az ellenőrzés megállapításait nem kell ismertetni a jelen lévő alkalmazottal vagy az értékesítésben közreműködő személlyel.
* automatikus szja-fizetési könnyítés: a vállalkozási tevékenységet nem folytató, áfa fizetésére nem kötelezett magánszemély szja fizetésre vonatkozó automatikus fizetési könnyítésének értékhatára 100 ezer Ft-ról 150 ezer Ft-ra, időtartama 4 hónapról 6 hónapra változik

**Helyi adó = hip, iparűzési adó**

Mentes az építményadó alól a kizárólag a háziorvos által nyújtott egészségügyi ellátás céljára szolgáló helyiség

Az iparűzési adó alapjából korlátozottan, sávosan progresszív módón vonható le az eladott áruk beszerzési értékének és a közvetített szolgáltatások értékének együttes összege. Az adóalap meghatározásakor a nettó árbevételéből levonható:

* 500 millió Ft árbevételig az e sávba jutó eladott áruk beszerzési értékének és közvetített szolgáltatások értékének együttes összege
* 500 millió Ft és 20 milliárd Ft-ot meg nem haladó összegből az e sávba jutó nettó árbevétel-csökkentő összeg, de legfeljebb az e sávba jutó nettó árbevétel 85%-a
* 20 milliárd Ft-ot meghaladó, de 80 milliárd Ft-ot meg nem haladó összegből az e sávba jutó nettó árbevétel-csökkentő összeg, de legfeljebb az e sávba jutó nettó árbevétel 75%-a
* 80 milliárd Ft-ot meghaladó az e sávba jutó nettó árbevétel-csökkentő összeg, de legfeljebb az e sávba jutó nettó árbevétel 70%-a

Nem kell alkalmazni a korlátozó szabályt az exportértékesítéssel összefüggésben elszámolt elábé és a közvetített szolgáltatások értéke esetén. A pénzügyi lízinggel összefüggésben elszámolt elábé korlátozás nélkül levonható. Kapcsolt vállalkozások adatait össze kell adni!

Egyszerűsített iparűzési adó 8 millió Ft árbevételig alkalmazható, ekkor a nettó árbevétel 80%-a lesz az adóalap. Az eva alanya az összes bevételének 50%-a után fog hip-et fizetni. Aki a KATA rendszerében adózik, az választhatja egységesen a 2,5 millió Ft adóalapot /településenként, és ez után fizeti meg évente az 50 ezer Ft adót. Erről nem kell bevallást beadni, ezt minden évben le kell nyilatkozni január 15-ig. A KIVA adózás alá tartozók adóalapja a bevételük 20%-val növelt összeg, de ez is választható.

Az adót továbbra is két egyenlő részletben kell megfizetni: március 15-ig, és szeptember 15-ig.

**Járulékok, szociális hozzájárulási adó**

Új célzott kedvezményeknél a kedvezményezettek 2013. január 1-től:

* a fiatalok
* az idősebbek
* a szakképzetlenek
* a tartós munkanélküliek
* a kisgyermekes munkavállalók
* a kutatók
* a szabad vállalkozási zónában dolgozók

Mindenhol maximum **100 ezer forint bruttó** bérig lehet alkalmazni. Részmunkaidőnél arányosítani kell.

Csak munkaviszonyosokra vehetőek igénybe a következő kedvezmények:

1. 25 év alatti és az 55 év feletti munkavállalók foglalkoztatása esetén a bér utáni munkáltatói közteher – szociális hozzájárulási adó és a szakképzési hozzájárulás – 28,5% helyett 14%. (nyugdíjasokra is vonatkozik)

Nő a kedvezmény mértéke, ha az alkalmazott 25 év alatti fiatal pályakezdőnek minősül. Ekkor a munkáltató 2 éven keresztül teljes mentességet élvez a munkáltatói közteher megfizetése alól.

Ezt régi és új munkavállalóknál is lehet alkalmazni. Akkor minősül pályakezdőnek, ha maximum 180 napos foglalkoztatottsága van eddig. (beletartozik az iskolánál a szakmai gyakorlat ideje, nem tartozik bele az alkalmi munkavállalás, idénymunka, egyszerűsített foglalkoztatás). Aki 2012. dec. 31-én állományban van, nincs meg a 180 napos foglalkoztatása, akkor ő után is lehet érvényesíteni a kedvezményt.

Ekkor igazolást kell kérnie a Nav-tól, amit 15 napnál nem régebbi.

1. Képzettséget nem igénylő (egyszerű) munkakörben foglalkoztatottak bérköltségeinek csökkentése

A bér után 28,5% helyett 14% közterhet fog fizetni (12,5% szocho + 1,5% szakk)

Szakképzettséget nem igénylő foglalkozások ( 9-es Feor)

|  |  |  |
| --- | --- | --- |
| 91 Takarítók és hasonló jellegű egyszerű foglalkozások | 92 Egyszerű szolgáltatási, szállítási és hasonló foglalkozások | 93 Egyszerű ipari, építőipari, mezőgazdasági foglalkozások |
| 911 Takarítók és kisegítők  9111 Háztartási takarító és kisegítő  9112 Intézményi takarító és kisegítő  9113 Kézi mosó, vasaló  9114 Járműtakarító  9115 Ablaktisztító  9119 Egyéb takarító és kisegítő | 921 Szemétgyűjtők és hasonló foglalkozások  9211 Szemétgyűjtő, utcaseprő  9212 Hulladékosztályozó  922 Szállítási foglalkozások és rakodók  9221 Pedálos vagy kézi hajtású gépek vezetője  9222 Állati erővel vont jármű hajtója  9223 Rakodómunkás  9224 Pultfeltöltő, árufeltöltő  9225 Kézi csomagoló  923 Egyéb egyszerű szolgáltatási és szállítási foglalkozások  9231 Portás, telepőr, egyszerű őr  9232 Mérőóra-leolvasó és hasonló egyszerű foglalkozások  9233 Hivatalsegéd, kézbesítő  9234 Hordár, csomagkihordó  9235 Gyorséttermi eladó  9236 Konyhai kisegítő  9237 Háztartási alkalmazott,  9238 Parkoló őr  9239 Egyéb máshová nem sorolható egyszerű szolgáltatási és szállítási foglalkozások | 931 Egyszerű ipari foglalkozások  9310 Egyszerű ipari foglalkozású  932 Egyszerű építőipari foglalkozások  9321 Kubikus  9329 Egyszerű egyéb építőipari foglalkozások  933 Egyszerű mezőgazdasági, erdészeti, vadászati és halászati foglalkozások |

Nem a végzettség számít, hanem a betöltendő munkakör. Lehet diplomás takarító is… Minden bejelentett napra ezt a tevékenységi kört kell végeznie, ha nem így van, akkor a kedvezmény csak arányosítva jár.

1. Tartósan álláskeresők elhelyezkedését segítő munkabérköltség csökkentése

A tartósan – 6 hónapot meghaladó – munkanélküliséget követően elhelyezkedő munkavállaló esetében a munkáltatói közteher mértéke a foglalkoztatás első két évében 28,5% helyett 0%, a harmadik évben 14%.

Akkor minősül tartós munkanélkülinek, ha az elmúlt 9 hónapon belül 6 hónapig regisztrált munkanélküli volt.

1. Kisgyermekes munkavállalók elhelyezkedését segítő munkabérköltség csökkentése

A gyermekgondozási díj folyósítását követően, illetve a gyermekgondozási segély és a gyermeknevelési támogatás folyósítása alatt vagy azt követően foglalkoztatott munkavállalók után a foglalkoztatás első két évében a munkáltatói teher 28,5% helyett 0%, a foglalkoztatás harmadik évében 14%. Akkor kezdődik a kedvezmény, amikor a foglalkoztatás elkezdődik, és onnantól 3 évig tart. A végső határidő az ellátás megszűnése után 45. hónap.

1. Szabad vállalkozási zóna, K+F kedvezmény

Fejlesztési adókedvezményre jogosult, szabad vállalkozási zónában működő vállalkozás a beruházás üzembe helyezését követő 5 éven belül kedvezményt érvényesíthet, ha bővíti a munkavállalóinak létszámát. + új munkavállaló után a foglalkoztatás első két évében a munkáltatói teher 28,5% helyett 0%, a harmadik évben 14%.

A zónák még nincsenek kijelölve, majd kormányrendelet fogja meghatározni azokat. (reméljük, hogy minél előbb…)

Kedvezmények halmozódása: egy munkavállaló után adókedvezmény csak egy jogcímen vehető igénybe (ha több is megilleti pl start kártya + kisgyermekes anya, akkor választhat, hogy melyiket veszi igénybe). A korábban kiadott startkártya kedvezmény 2013. december 31-ig vehető igénybe.

* Egészségügyi szolgáltatási járulék 6660 Ft/hó =napi 222 Ft
* Nyugdíjjárulék-plafon megszűnik januártól

**Gondolatok interjúztatásnál**

Járulékkedvezmény 100%-os

1. tartósan munkanélküli (legalább 6 hónapig munkanélküliként regisztrált) = járulék az első két évben 0 Ft
2. kisgyermekes munkavállaló = járulék az első két évben 0 ft
3. 25 év alatti pályakezdő fiatal = járulék az első két évben 0 Ft

Járulékkedvezmény 50%-os

1. Szakképesítést nem igénylő foglalkoztatás
2. 25 év alatti, 55 év feletti munkavállaló
3. Start kártyával rendelkező munkavállaló (3 hónapos munkanélküliség után váltható ki)